Title: Presentació de la unitat didàctica
Course: Elements d'impulsió de líquids (bombes)

En aquesta pàgina trobaràs tant els objectius específics de la unitat com un conjunt de recomanacions per seguir-la i aprofitar-la al màxim.

Introducció

En les dues unitats anteriors has vist les propietats dels productes químics transportats i dels sistemes de transport, amb els diferents elements i configuracions. També vas estudiar com aquests sistemes es representaven mitjançant diagrames.

En aquesta unitat treballaràs l'element del sistema, la bomba, que proporciona energia al líquid per transportar-lo des de l'origen fins la seva destinació.

Veuràs els diferents tipus de bombes, com es comporten  i per a quins productes i processos són més adequades. Aprendràs com funcionen i com s'operen i regulen. També aprendràs com fer-ne el manteniment i, finalment, aspectes relacionats amb la seguretat durant el maneig.

Objectius específics de la unitat

a) Reconèixer els elements d'impulsió de líquids, els tipus i els elements constructius.

b) Comprendre el diferent funcionament de les bombes i el comportament en un sistema de transport.

c) Determinar el comportament d'un bomba a partir de les dades del fabricant i del sistema de transport.

d) Identificar els elements indispensables de les línies d'alimentació i de descàrrega de les bombes.

e) Operar les bombes, realitzant en ordre els diferents passos necessaris per a la posada en marxa, operació i parada, en condicions de seguretat.

f) Identificar les anomalies de funcionament i conèixer les possibles causes i les accions que s'han de dur a terme per solucionar-les.

g) Efectuar el manteniment de primer nivell de les bombes i accessoris, en condicions de seguretat.

Recomanacions

Aquesta unitat busca que, a més de conèixer els diferents tipus de bombes, comprenguis com funcionen i transmeten l'energia al fluid. Per això, torna a ser important que visualitzis els vídeos i estudiïs les imatges i no les vegis com a decoratives. Donen molta informació sobre la seva construcció i funcionament.

En el segon apartat es tornen a realitzar alguns càlculs. La finalitat és que coneguis com funciona una bomba i com es transforma l'energia que transmet al líquid. Cal que entenguis que no totes les bombes serveixen per a tot i els càlculs i l'ús de les equacions t'ajudarà a comprendre-ho.

A més, es tracta de nou d' anar agafant confiança en els càlculs i en el maneig d'unitats, que és tan bàsic en planta química. Una altra vegada cal insistir en ser ordenat: pensar quina equació s'aplica, convertir unitats del sistema internacional, aplicar les equacions i expressar els resultats com te'ls demanen.

En els apartats de selecció i operació tindràs informació general del perquè se selecciona un tipus de bomba i com s'opera. Et servirà per comprendre les instruccions particulars de l'empresa i de la línia de transport. El més important és que entenguis l'ordre en la disposició dels elements de la conducció i l'ordre en les operacions de posada en marxa i aturada. Si ho fas així no se't oblidarà.

Una de les teves funcions serà la del manteniment de primer nivell: aquí has d'aprendre, com a operadora o operador , què has d'inspeccionar i quines accions has de dur a terme, sempre tenint en compte la prevenció de riscos i les instruccions de l'empresa.

En el tema de seguretat només s'han introduït aquells aspectes que són nous relacionats amb l'operació de bombes. Tot el que vam veure en la unitat anterior de transport de fluids segueix sent vàlid i seria convenient que li donessis un repàs si el tens una mica oblidat.