Title: Materials formatius
Course: Elements d'impulsió de líquids (bombes) > Section: 5: Manteniment

Per saber que es pot fer per mantenir bé les bombes i quan cal avisar la persona responsable.

Manteniment de primer nivell de les bombes

Com en qualsevol procés de planta, les instruccions o procediments, orals i escrits, que t'indiquin han de complir-se estrictament.

Els procediments de manteniment s'han elaborat amb l'experiència en el procés i també seguint les recomanacions dels fabricants i les mesures de seguretat.

PENSA
El manteniment i la freqüència de les revisions dependran de:

- les hores de funcionament de la bomba,

- les condicions de funcionament (ambient, producte transportat, temperatura, entre d'altres),

- els materials de construcció i

- les indicacions del fabricant.

És important que tu, com a responsable de l'operació dels equips de transport, tinguis en compte que l'observació diària de la bomba ha de permetre detectar problemes i solucionar-los de forma adequada.

Ara bé, a banda d'observar, també toca mantenir correctament.

Hi ha unes actuacions que es poden considerar generals per al manteniment de les bombes.

Per on es comença per fer el manteniment d'una bomba?

Per la seva parada, com s'ha descrit en l'apartat corresponent, bloquejant l'obertura de vàlvules un cop parada.

Continuar amb la desconnexió del corrent elèctric, el drenatge i la neteja.

Cal prendre les precaucions necessàries relacionades amb els riscos químics, si el producte que es transporta és tòxic, corrosiu o inflamable i pot afectar les persones i l'entorn.

Inspecció de la bomba: La bomba ha d'inspeccionar-se amb la periodicitat requerida, efectuant els controls i omplint els comunicats de revisió que preveu el manual de procediments.

En general podem dir que s'ha de revisar:

- Estat de les unions amb els tubs d'entrada i sortida. Ajust i possible presència de corrosió. A vegades són elàstics i pateixen més desgast.
- Estat dels rodaments o coixinets, mitjançant gir manual. Els coixinets o rodaments són uns mecanismes que acoblen la part fixa d'un equip (carcassa de la bomba) i la part mòbil (l'eix de la bomba) permetent el gir equilibrat i amb poc fregament. El seguiment durant el funcionament és també important per detectar la presència de sorolls o vibracions que puguin indicar que els coixinets s'han malmès.
- Estat del tancament entre l'eix i la bomba: detectar la presència de pèrdues anormals en premsaestopes o segells mecànics.
- Estat del estator i del rotor de la bomba: corrosió, erosió, presència de cavitació, etc.
- Alineament de la bomba: comprovar i alinear. Veurem com es fa.
- Refrigeració de la bomba: comprovar que els mecanismes funcionen adequadament, i que els maneguets de connexió no estan taponats.
- Lubricació. Comprovar que coixinets, reductors, segells i empaquetadures estan adequadament lubricats i en els sistemes tancats de lubricació realitzar el canvi de lubricant amb la periodicitat adequada.
- Comprovació del motor: comprovar el resum de consums elèctrics i efectuar a les parades la neteja en sec exterior del mateix per facilitar una bona refrigeració.
- Comprovació de la fixació a la base. Les bombes es fixen a la base de formigó, o metàl·lica en alguns casos, mitjançant perns. Si la bomba vibra poden haver-se afluixat. Cal collar-los.
- Filtres d'entrada a la bomba: netejar i / o canviar cada vegada que hi hagi parada.
- Neteja de l'entorn. El manteniment genera desordre: provoca que hagin peces desmuntades, que cal netejar amb draps, líquids, etc. Al final del manteniment l'entorn ha d'estar lliure de peces velles, net i sense draps plens de greix i altres materials, per poder funcionar sense problemes.

Entre les operacions més específiques que et pots trobar que has d'efectuar en el manteniment tenim: l'alineació, la lubricació, la comprovació de la refrigeració i el treball amb premsaestopes i segells mecànics.

Alineació i lubricació

Ara toca començar a intervenir sobre la bomba i no només inspeccionar . Cada fabricant i empresa té els seus procediments per dur-la a terme , però podem destacar :

DESTACAT
Per tal què una instal·lació de bombament treballi correctament han d'alinear-se perfectament els eixos del grup motor-reductor amb el de la bomba, això es fa en el moment de la instal·lació i en totes les reparacions però és convenient revisar-ho durant el manteniment.

Alineació.

El procés d'alineació s'aplica a bombes en què es connecten els dos eixos (motor i bomba) i no és aplicable a bombes d'acoblament directe, compactes o monobloc, que ja venen muntades o amb un sol eix.

Podem tenir dos tipus de desalineació: la radial i la angular.

El procés a efectuar és:

- Comprovar que la bomba està subjecta a les canonades d'alimentació i descàrrega i ben fixa a la base.
- Comprovar l'alineació girant a mà una volta completa i usant indicadors de quadrant, o comparadors (de rellotge o làser) que permeten comprovar que els eixos estan a la mateixa alçada (alineació radial) i que la distància entre els enllaços a la part superior i la inferior són iguals (alineació angular).
- Ajustar, en cas de no estar alineat, mitjançant els cargols d'alineació, seguint les instruccions.

Si la bomba treballa en calent és oportú fer-la funcionar primer, aturar i després comprovar l'alineació un cop calenta, a causa que les peces poden dilatar diferent al no tenir la mateixa temperatura.

Exemple:

És important que vegis un procés d'alineament d'una bomba, que és molt explicatiu de les etapes a realitzar.

Cada bomba té el seu sistema, però aquest video et presentarà de forma pràctica una alineació, realitzada amb un equip comparador làser.

Aquí veuràs el vídel d'alimneament d'una bomba

DESTACAT
Els lubricants són substàncies la missió fonamental consisteix a reduir el fregament entre les peces acoblades en moviment, reduint-ne el desgast i evitant l'escalfament. A més, el lubricant ajuda a refredar la superfície de treball i ajuda a fer més compacte l'acoblament.

Lubricació.

Quins elements es lubriquen a les bombes? El reductor, els rodaments, el premsaestopes o el segell mecànic i els cilindres de les bombes d'èmbol o pistó.

Alguns rodaments que estan en contacte amb producte bombejat es lubriquen amb el propi producte. El mateix passa normalment en les empaquetadures dels premsaestopes i en els segells mecànics. En el cas de líquids corrosius per als materials o que continguin sòlids abrasius, hi ha sistemes de lubricació externa a pressió. Aquest lubricant afegit ha de ser compatible amb el producte, perquè pot entrar cap a l'interior. Cal comprovar que el sistema funciona correctament i que s'injecta lubricant.

Els lubricants poden ser olis o greixos. Els olis són normalment minerals, derivats del petroli. Els greixos o són també olis que es converteixen en pastes perquè se'ls afegeixen espessidors (els sabons de liti es fan servir molt per a això) per a determinats tipus de rodaments.

La selecció dels olis es fa per les seves característiques, especialment la  viscositat i la variació d'aquesta amb la temperatura. Cada element de la bomba té definit l'oli a usar i la freqüència de canvi, basada en hores de funcionament. Cal seguir les instruccions del fabricant. Els olis tenen normalment un dipòsit amb un nivell d'ompliment de referència i cal mantenir-lo.

En cas que baixi el nivell de forma anormalment ràpida entre períodes de manteniment cal avisar a les persones responsables.

En el cas dels greixos se solen injectar a través de vàlvules de greixatge i cal comprovar que el rodament o engranatge gira sense dificultat. També cal usar el greix recomanat.

Refrigeració i manteniment de premsaestopes i segells mecànics

Refrigeració.

En les bombes, en haver moviment hi ha fregament i, per tant, hi ha conversió d'energia en calor. La refrigeració és important per mantenir les condicions de treball.

L'escalfament localitzat en determinades zones ja hem vist que s'origina per anomalies de funcionament i produeix desajustaments que cal evitar.

Quines zones requereixen o poden requerir refrigeració?:

- El motor. Els motors porten acoblat un ventilador que gira amb el mateix moviment del motor. Cal comprovar que les paletes no tinguin dificultats per girar i que la reixeta estigui neta per al pas de l'aire. Poden haver-hi problemes quan s'usen variadors de freqüència, que redueixen el gir del motor i, alhora, de la ventilació, de manera que pot ser necessaris mecanismes de ventilació forçada. Cal evitar reduir massa la freqüència. També en les bombes amb motors encapsulats cal tenir previst el sistema de refrigeració que sol ser el mateix producte.
- Els coixinets. Una bona lubricació evita molta refrigeració però algunes bombes porten una carcassa per refrigerar el conjunt de rodaments i premsaestopes o segell mecànic. En cas de ser necessari cal comprovar que el sistema auxiliar impulsa líquid de refrigeració i les connexions i maneguets no estan obturades.
- El premsaestopes i els segells mecànics. Una bona lubricació, com en el cas anterior, evita molts problemes. Si es pot fer servir el mateix producte, llevat que sigui abrasiu o vagi a altes temperatures, el procés és senzill. Has de recordar que petites pèrdues, les que recomana el fabricant o les instruccions de planta, serveixen per lubricar i refrigerar. Si la refrigeració és forçada, cal comprovar com en el cas anterior que funciona.

Manteniment de premsaestopes.

Quan el premsaestopes degota més del recomanat, han de collar-se els cargols a poc a poc i equilibradament ( o d'un costat sol, sinó alhora els diferents cargols), que és el que s'anomena tibar lel premsaestopes.

Quan arriba el moment que s'ha apretat a fons i segueix perdent, cal canviar l'estopada.

El canvi de estopada es fa:

- Començant per descargolar i es trau completament la tapa del premsaestopes i s'elimina tota la estopada vella.
- Després es reposa la nova estopada amb el material subministrat pel fabricant o amb cintes de estopada que es tallen a la mida i es col·loquen segons les instruccions de muntatge. El material de l'estopada ha de mirar-se que sigui com l'anterior i compatible amb el producte a bombar.
- Finalment, tornar a premsar amb la tapa del premsaestopes i cargolar els diferents cargols, a poc a poc i intercalant els que es collen perquè es tibi uniformement i no es decanti.
- Comprovar les pèrdues i prémer fins que degoti dins del normal. No prémer més perquè no lubricaría bé i a més augmentaria el fregament amb l'eix.

Manteniment de segells mecànics.

Els segells mecànics solen tenir components autolubricants (tefló o grafit per exemple) i també s'acaben de lubricar perdent quantitats molt petites de producte.

Normalment es desgasten i cal fer un canvi per altres segells que subministra el mateix fabricant. Això ho han de fer especialistes de manteniment. El que sí has de fer tu és comprovar que no hi ha pèrdues superiors a les previstes per avisar. Si observes erosió, pot ser que el líquid transportat sigui abrasiu i llavors cal modificar el sistema de lubricació.

AUTOAVALUACIÓ
Fes ara l'autoavaluació L ciclant aquí sobre.

Aquest tema només té una autoavaluació perquè és més curt, però no deixa de ser molt important.

Després ja pots passar de tema.